先天道

先天道，華夏宗教之一，屬佛道儒三合一宗教。開山祖黃德輝，見到神仙為九祖，遙承八祖羅蔚羣，推佛門達摩為初祖。先天道場為齋堂，男女分開，男為乾堂，女為坤堂。教義主張茹素同非婚。教眾要修內功外果，必須行善積德，未劫前救己救人，帶人返去真空家鄉，人間仙境。

先天道包含道佛儒，兼民間信仰，神祇眾多，如儒教孔子、如道教太上老君、三官大帝、玄天上帝、呂洞賓，如佛教釋迦牟尼、彌勒佛、觀音菩薩、文殊菩薩、又如民間天后聖母、倉頡、灶神，諸如此類。

先天道喺康熙雍正年間，出現於江西。早年並無單一叫法，名有金丹教、五盤教、青蓮教、燈花教等，有講自己係先天大道。

先天道受大清所禁，唔停受到壓迫，不過禁之不絕。喺羅祖教、白蓮教沒落之際，先天道反而盛行。隨住唐人出洋，到香港、到臺灣、到南洋。先天道有兩次分裂，派系有圓明聖道、同善堂、一貫道。

先天道大道場有廣東清遠藏霞洞同飛霞洞，香港、臺灣以及南洋嘅先天道，往往都係依兩地為源流。

喺香港視先天道為道教一部份，視為傳真教、正一教之外第三派。唔少香港道教聯合會成員，都係先天道，如玄圓學院、藏霞精舍、賓霞洞就係。另一啲就轉入佛教，空門化，如大嶼山觀音寺。

祖師
 初祖達摩
 二祖神光，即慧可
 三祖普庵、即僧㻧
 四祖曹洞，即道信
 五祖黃梅、即弘忍
 六祖慧能
 七祖莊懷讓、馬道
 八祖羅蔚羣
 九祖黃德輝
 十祖吳紫祥
 十一祖何了若
 十二祖袁志謙
 十三祖徐還無、楊還虛
 十四祖彭依法
 十五祖林依秘
 十六祖余道龍、謝道恩、韓道宣

宗教